**Modelforslag Almindelige betingelser for transportvirksomheder**

**I. Almindelige betingelser**

*1. Anvendelse*

Disse betingelser finder anvendelse, når de er vedtaget af aftalens parter.

Betingelser gælder for aftaler om:

1. Dansk indenrigs- og international godstransport med køretøj på vej.
2. Oplagring af gods.
3. Øvrige tjenester så som

- andre opgaver med køretøj og maskiner såsom løft, gravning, baksning og montering m.m.

- opgaver inden for logistikområdet, tjenester i ordregiverens lokaler, gods- og forsyningskædeopgaver

- formidling af opgaver

- rådgivning inden for transport og logistik.

Betingelserne gælder ikke transporter, der omfattes af de internationale postkonventioner, begravelsestransporter og transport af flyttegods. For transport af flyttegods henvises til DANSK MØBELTRANSPORT FORENINGS ALMINDELIGE BETINGELSER.

Transportøren er i henhold til disse betingelser den, der indgår aftale om ovenstående tjenester, der er nævnt i punkt 1, litra a) til c).

Ordregiveren er den, der har indgået en aftale med transportøren om udførelse af tjenester, der er nævnt i punkt 1, litra a) til c).

Følgende godstyper modtages kun efter særlig aftale:

a) Farligt gods efter reglerne om transport af farligt gods, gods der har skadegørende egenskaber eller miljøfarligt gods.

b) Levende dyr, kulde- eller varmefølsomt gods, gods der ikke umiddelbart kan fragtes sammen med andet gods, stærkt lugtende gods, gods som på grund af bredde, højde eller vægt ikke lovligt kan transporteres som en almindelig transport med køretøj på vej.

*2. Udførsel*

2.1. Beregning af vejstrækning

1. Ved transportafstand forstås længden af den korteste hensigtsmæssige vejstrækning mellem den første pålæsning, og stedet hvor aflæsningen sker.
2. Ved kørselsstrækning forstås længden af den kortest egnede vejstrækning, som køretøjet skal tilbagelægge i anledning af opgaven.
3. Ved fremkørselsafstand forstås længden af den kortest egnede vejstrækning fra transportørens adresse til pålæsningsstedet.
4. Ved tilbagekørselsafstand forstås længden af den kortest egnede vejstrækning fra aflæsningsstedet til transportørens adresse.

2.2. Pålæsnings- og aflæsningsforhold

Ordregiveren har ansvaret for, at pålæsning og losning kan ske uhindret, samt at transporten uden for det offentlige vejnet kan ske uhindret. Transportøren har ansvaret for at skaffe den nødvendige viden for transportens gennemførelse. Medmindre andet er udtrykkeligt aftalt, skal ordregiveren sørge for pålæsning og aflæsning af godset.

Transportøren har krav på kvittering for mængden af modtaget gods.

2.3. Ændringer eller tillægsydelser

Ordregiveren skal snarest muligt oplyse om ønsker til ændringer eller tillægsydelser til opgaven. Bliver parterne enige om en sådan ændring, skal dette om muligt tilføjes på transportaftalen. Transportøren er berettiget til passende kompensation for sådanne ændringer eller tillægsydelser.

*3. Køretøj*

1. Køretøjet forudsættes at være i den rette størrelse og udrustet i forhold til den opgave, ordregiveren har stillet.
2. Køretøjet forudsættes bemandet med en person (chaufføren). Ekstra personel stilles alene til rådighed, hvis det er udtrykkeligt aftalt. Transportøren kan forlange ekstra betaling herfor.

*4. Beregning af tid*

Afregning for tid baseres på den tid, transportørens tjenester benyttes for ordregiverens regning, herunder fx ventetid ved pålæsning og aflæsning, frem- og tilbagekørsel til garagen eller transportørens adresse.

Tidsberegningen afrundes op til nærmeste hele eller halve time, dog afregnes der altid for mindst en time.

*5. Køre- og hviletid*

Ordregiveren har ansvaret for, at den aftalte transport er planlagt sådan, at den kan udføres i overensstemmelse med gældende køre- og hviletidsregler.

*6. Økonomi*

6.1. Afregning

1. Afregning for opgaven sker, medmindre andet er aftalt, på følgende måde:

- timepris, jf. definitionen i punkt 4, eller en kombineret timepris efter hvilket fragten for hver opgave beregnes efter summen af dels af timeprisen for den tid der er gået til opgaven og dels prisen på transportafstanden.

- transportafstand.

- pris pr. enhed; fx ton, kubikmeter eller antal læs.

1. Moms bliver tillagt prisen for opgaven.
2. Tillæg for arbejde på ubekvemme tider og mængder afregnes særskilt. Overtidsbetaling afregnes for tid uden for normal arbejdstid, jf. transportoverenskomsten mellem DTL og 3F. For ventetid, som ikke skyldes transportøren, afregnes særskilt betaling.
3. Ekstra udgifter, fx vej-, færge-, bro- aflæsnings- og trængselsafgifter samt lignende afgifter, som er en konsekvens af opgaven, betales af ordregiveren.
4. Ved opgaver af længere varighed end 3 måneder skal afregning kvartalsvis pristal reguleres på grundlag af udviklingen i Danmarks Statistiks ” ”BYG61: Omkostningsindeks for anlæg (2015 = 100), Delindeks: Lastvognskørsel. Imellem den kvartalsvise pristals regulering foretages en månedlig pristals regulering på grundlag af udviklingen i Danmarks Statistiks ”PRIS111, 07.2.2.1 Diesel (2015 = 100).

Såfremt et anvendt indeks udgår i kontraktperioden, anvendes et andet indeks anvist af Danmarks Statistik til erstatning og hvis dette ikke er muligt et mellem parterne aftalt indeks med sammenlignelig profil.

6.2. Morarente

Ved forsinket betaling kan der kan der beregnes renter og gebyrer af tilgodehavende efter renteloven regler indtil betaling sker.

6.3. Kreditvilkår

Kredit forudsætter sædvanlig prøvning af ordregiverens kreditværdighed.

Transportøren kan kræve betryggende sikkerhed for at yde kredit.

*7. Anticiperet misligholdelse*

1. Hvis der er formodning for, at ordregiveren ikke helt eller delvist kan betale for fragten eller andre pligtige ydelser i forbindelse hermed, så er transportøren berettiget til at kræve sikkerhedsstillelse for betalingen.
2. Hvis ordregiveren ikke efter skriftligt påkrav stiller sikkerhed for betalingen, så er transportøren berettiget til at hæve aftalen og kræve erstatning.

*8. Ansvarsfrihedsgrunde – Force Majeure m.m.*

1. Transportøren er ansvarsfri for forhold, som transportøren ikke kunne undgå, og hvis følger transportøren ikke kunne afværge.
2. Følgende omstændigheder skal anses for ansvarsfrihedsgrunde og medfører, at parterne kan opsige aftalen uden at blive erstatningspligtige: Arbejdskonflikter, anbefalinger eller påbud fra myndigheder om sundhedskriser, epidemier, pandemier eller lignende sygdomsudbrud, brand, krig, mobilisering eller uforudset militærindkaldelse og lignende, beslaglæggelse af køretøj, handels- og valutarestriktioner, oprør og optøjer, vejafspærringer, trafikforbud og trafikrestriktioner som berører udførelsen af opgaven, generel mangel på brændstof, manglende levering af køretøj fra leverandør eller underleverandør eller forsinkelse af sådanne leverancer uden for parternes kontrol.
3. Den, som påberåber sig en ansvarsfrihedsgrund har bevisbyrden for, at der foreligger sådanne forhold, og skal straks underrette modparten skriftligt om dette, herunder om årsagen.

*9. Opsigelse*

For aftaler, som løber længere tid end 12 måneder, er der gensidig frist for opsigelse af aftalen på 6 måneder til en måneds udgang.

**II. Ansvarsbestemmelser for transport**

*10. Gyldighedsområde*

Disse ansvarsbestemmelser gælder for aftaler om godskørsel med køretøj på vej, dels i Danmark (indenrigstransport), dels ved international transport og anden håndtering af gods, hvor køretøj benyttes, medmindre det strider mod bindende regler i CMR-loven.

*11. Transportørens ansvar ved transport*

11.1. Skade på gods

1. Transportøren er ansvarlig for bortkomst, forringelse eller skade, som indtræder i tiden fra overtagelse til transport og indtil godset afleveres eller er sat til disposition på bestemmelsesstedet.
2. Går godset tabt, forringes eller skades, beregnes erstatningen efter godsets fakturaværdi på det tidspunkt, hvor transportøren overtog godset til transport. Har transportøren erstattet godset fuldt ud, så overgår ejendomsretten efter anmodning til transportøren.
3. Transportørens ansvar er begrænset til SDR 8,33 pr. kg bruttovægt af den del af godset, som er bortkommet, forringet eller beskadiget.
4. Derudover erstattes fragt og andre udlæg i forbindelse med transporten for den del, som vedrører det bortkomne eller skadede gods.
5. Andet indirekte tab ud over bortkomst, forringelse eller skade erstattes ikke (fx ventetidsomkostninger, og tabt avance eller fortjeneste, mistet markedsandel, oprydningsomkostninger, bjærgning og destruktion af beskadiget gods mv.).

11.2. Forsinkelse

1. Forsinket aflevering foreligger, når godset ikke er blevet afleveret på det aftalte sted og til den aftalte tid eller, hvor ingen afleveringsfrist er aftalt, når den faktiske befordringstid overskrider den tid, som under de foreliggende omstændigheder med rimelighed kan indrømmes en omhyggelig transportør. Ved dellast tages særligt hensyn til den tid, som udkræves for under sædvanlige forhold at samle fuld last.
2. Transportøren er erstatningsansvarlig som om godset er bortkommet, hvis godset ikke er blevet udleveret senest 30 dage efter det aftalte leveringstidspunkt, eller hvis der ikke er aftalt et særligt leveringstidspunkt, senest 60 dage efter at godset er modtaget til transport.
3. Godtgøres det, at der er lidt tab som følge af forsinkelse, skal transportøren erstatte tabet, dog ikke ud over fragtbeløbet.

11.3. Skader på andet end godset

Transportøren er ikke ansvarlig for skade på andet løsøre tilhørende afsenderen, hans stedfortræder eller anden aktør i forbindelse med transporten, medmindre transportøren har forvoldt skaden ved forsæt eller grov uagtsomhed.

*12. Almindelig begrænsning i transportørens ansvar*

Transportøren er ikke ansvarlig for bortkomst, forringelse, skade eller forsinkelse, som viser sig at skyldes følgende forhold:

1. Fejl eller forsømmelser fra den berettigede, som kan være afsenderen, modtageren eller dennes stedfortræder.
2. Godsets egen beskaffenhed.
3. Forhold som transportøren ikke har kunnet undgå, eller hvis følger, han ikke har kunnet forebygge.

*13. Ansvarsbegrænsning ved særlig risiko*

Transportøren er fri for ansvar for bortkomst, forringelse eller skade, som skyldes den særlige risiko, der er forbundet med et eller flere af følgende forhold:

1. brug af åbne køretøjer uden presenning efter udtrykkelig aftale,
2. manglende eller mangelfuld indpakning af gods, som efter sin beskaffenhed er udsat for svind eller beskadigelse, når godset ikke er indpakket eller er mangelfuldt indpakket,
3. behandling, læsning, stuvning eller aflæsning af godset udført af afsenderen eller modtageren eller personer, der handler på deres vegne,
4. visse godsarters beskaffenhed, der medfører, at de er udsat for at gå til grunde eller for beskadigelse, navnlig ved brud, rust, indre fordærv, udtørring, lækage, normalt svind eller angreb af utøj og gnavere,
5. ufuldstændige eller urigtige mærker eller numre på kolliene,
6. befordring af levende dyr, medmindre transportøren har overtrådt reglerne om transport af levende dyr.

Godtgør transportøren, at bortkomsten eller beskadigelse under de foreliggende omstændigheder kan være opstået på grund af de overfor i a) til g) nævnte farer, skal det lægges til grund, at skaden er forvoldt på denne måde, medmindre den berettigede godtgør, at dette ikke er tilfældet.

*14. Erstatning på andet grundlag end aftale*

Kræves erstatning for bortkomst, beskadigelse eller forsinkelse på andet grundlag end aftale, kan transportøren og andre, for hvem han efter disse betingelser er ansvarlig, påberåbe sig de bestemmelser i disse betingelser, som udelukker transportørens, eller som angiver eller begrænser erstatningens størrelse.

*15. Afsenders almindelige ansvar*

1. Afsenderen er ansvarlig for omkostninger og skader, som pålægges transportøren på grund af urigtige eller ufuldstændige oplysninger om godsets indhold, egenskaber og vægt, inklusiv emballage, idet disse oplysninger har betydning for prisen på transporten, transportørens ansvar overfor 3. mand, samt færdselsloven og reglerne om overvægt. For farligt gods gælder særlige regler om forpligtelse, mærkning af gods m.m.
2. Er godset mangelfuldt indpakket, mærket eller deklareret, og medfører dette omkostninger eller skade på person, ejendom, miljø, køretøj, udrustning eller anden andet gods, eller opstå der andre omkostninger, er afsenderen ansvarlig for dette over for transportøren for skader eller omkostninger, medmindre den mangelfulde indpakning var synlig eller kendt af transportøren, da han modtog godset til transport, og han undlod at tage forbehold for dette.
3. Opstår der hindringer for transportens udførelse i forhold til aftalen, og skyldes dette ikke transportøren, og indhentes der anvisninger fra afsenderen, så har transportøren ret til kompensation for de herved foranledigede omkostninger.
4. Afsenderen er også ansvarlig for omkostninger og skader, som påføres transportøren på grund af anden urigtig eller ufuldstændig oplysning.

*16. Lastsikring af vægt på godset*

1. Sikringen af godset påhviler den part, som laster godset eller, som ifølge transportaftalen skal sørge for lastningen af godset, hvis ikke andet aftales. Den, som har ansvaret for sikringen af godset, skal sikre sig, hvordan godset skal transporteres, samt ved sø-og færgetransport hvilke særlige krav der gælder.
2. Sikring af gods skal ske i overensstemmelse med reglerne for den pågældende transport.
3. Den, som laster godset, skal sikre sig, at gældende regler for vægt overholdes for at hindre overlæs.
4. Hvis afsenderen har lastet godset, skal denne, hvis transportøren anmoder om dette, udfærdige en erklæring om, at lasten er sikret og i givet fald hvilket søfartsområde, samt at der ikke er overlæs.

*17. Afsenders ansvar – farligt gods*

1. Når farligt gods overlades til transport, er afsenderen ansvarlig for, at transportøren underrettes om, hvori faren består, og når det kræves, de foranstaltninger der skal iagttages i den forbindelse, samt eventuelle forholdsregler, som skal iagttages. I modsat fald må transportøren på afsenderens ansvar foretage de forholdsregler, som er nødvendige for at afværge faren, fx losning eller destruktion af godset.
2. Afsenderen er ansvarlig for alle omkostninger, tab eller skade, som skyldes godsets overdragelse til transport eller som følge af transporten. Afsenderen skal således holde transportøren skadesløs for samtlige krav for skade eller tab, der skyldes det farlige gods. Bestemmelsen suppleres af reglerne om transport af farligt gods.

**III. Oplagring af gods**

*18. Anvendelse af aftale om oplagring af gods*

1. Transportøren kan efter aftale påtage sig oplagring af gods. Aftale om oplagring af gods anses også for at være indgået, hvis gods i forbindelse med afslutningen af en transport ikke kan udleveres på grund af forhold hos modtageren.
2. Transportøren kan som lagerhotel enten udføre oplagringen for egen regning eller som formidler.
3. Transportøren har ret til at vælge mellem forskellige opbevaringsmetoder, medmindre ordregiveren har givet særlige instruktioner om oplagringsmåder.

Ved oplagring af gods fremgår transportørens ansvar nedenfor.

*19. Oplagringsansvarets varighed*

Oplagringsansvaret varer fra godset modtages til opbevaring og til det udleveres eller bortskaffes.

*20. Kontrol af godset i forbindelse med oplagring*

1. Transportøren skal kontrollere og kvittere for modtagne hele kolli. På ordregiverens foranledning skal der udfærdiges en kvittering. Transportøren skal notere tab, svind eller skader på fragtsedler og kvittering.
2. Transportøren er ikke ansvarlig for indhold, mængde og ikke synlige skader, medmindre andet aftales.

*21. Ordregiverens ansvar*

1. Hvis oplagret gods på grund af dets beskaffenhed findes at kunne skade ejendom, løsøre eller personer, er ordregiveren forpligtet til straks at fjerne godset. Hvis det ikke sker, er transportøren berettiget til at sælge, uskadeliggøre eller destruere godset. Omkostningerne til sådanne foranstaltninger påhviler ordregiveren. Transportøren skal i sådanne tilfælde underrette ordregiveren inden foranstaltningerne foretages, hvis det er muligt.
2. Ordregiveren skal senest ved indlevering til oplagring meddele transportøren adresse, mail og mobilnummer til hvilken, meddelelser om godset kan sendes, og instruktioner kan fås. Ændringer heri skal straks meddeles transportøren.
3. Hvis ordregiveren selv har adgang til lageret, eller hvis han selv udfører ompakning, emballering eller ekspedering af godset på lageret, er ordregiveren selv ansvarlig for tab, svind eller skade på godset. I disse tilfælde er ordregiveren også selv ansvarlig for bogføring af ind- og udleveringer.

*22. Transportørens ansvar for oplagring*

1. Transportøren er ansvarlig for skade, hvis han ikke har udvist den fornødne omhu.
2. Hvis gods bortkommer, svinder eller skades i forbindelse med oplagring eller i forbindelse med håndtering ved afslutning på oplagringen, beregnes erstatningen efter godsets værdi på skadetidspunktet eller i mangel heraf efter markedsprisen.
3. Ved formidling af oplagringsopgaver er transportøren alene ansvarlig for, at han har udvist den fornødne omhu i valget af udførende leverandør.

*23. Forsinkelse*

1. Udleveres godset ikke til aftalt tid, eller hvis intet tidspunkt er aftalt inden for rimelig tid, er transportøren ansvarlig for direkte og synlige omkostninger som følge af forsinkelsen.
2. Transportørens ansvar for forsinkelse er begrænset til to måneders leje for det gods, der oplagres.
3. Er godset udleveret senere end 30 dage efter aftalt udleveringstidspunkt eller, hvis intet tidspunkt er aftalt senere end 60 dage efter begæring om udlevering af godset, har ordregiveren ret til erstatning, som om godset er bortkommet.

*24. Undtagelser*

Transportøren er ikke ansvarlig for indirekte skader. For penge, værdipapirer og særligt værdifulde varer (fx smykker, perler, ædelstene, varer af bearbejdet eller ubearbejdet ædelmetal, kunstværker, pelse m.m.) er transportøren alene ansvarlig, hvis dette er skriftligt aftalt.

Transportøren er ikke ansvarlig for skader som skyldes:

1. Driftstab, lastning, stuvning eller losning som udføres af ordregiven eller for dennes regning.
2. Godsets egen beskaffenhed.
3. Manglende eller mangelfuld indpakning (emballage).
4. Ufuldstændig eller fejlagtig mærkning af godset.
5. Godsets følsomhed for varme, kulde eller fugt, medmindre der er aftalt særlig opbevaring.
6. Ordregiverens fejl eller forsømmelser.
7. Forhold som transportøren ikke har kunnet undgå, og hvis følger han ikke har kunnet forebygge.

Der ydes ikke erstatning for tabt fortjeneste eller andet indirekte tab uanset art, herunder affektionsværdi.

**IV. Øvrige ydelser**

*25. Ansvar for øvrige ydelser*

1. For øvrige ydelser, med eller uden køretøj, som ikke har baggrund i en vejtransport eller oplagring, er transportøren ansvarlig for direkte skader, hvis der ikke er udvist fornøden omhyggelighed ved opgavens udførelse.
2. Ved formidling af sådanne ydelser er transportøren alene ansvarlig, hvis han ikke har vist den fornødne omhyggelighed i valget af den udførende leverandør.

**V. Fælles bestemmelser**

*26. Instruktioner til transportøren*

1. Instruktioner til transportøren skal gives direkte til transportøren og i god tid inden udførelsen af opgaven.
2. Oplysninger på faktura, følgeseddel m.v. om at godset er solgt pr. efterkrav eller lignende i fragtdokumenterne eller anden indirekte information medfører ikke, at transportøren skal følge denne.

*27. Forsikring*

Transportørens ansvar er begrænset. Ordregiver bør derfor i eget navn og for egen regning, når det vurderes nødvendigt, tegne særlig forsikring som dækker transporten og/eller oplagringen.

*28. Beløbsbegrænsning ved andre opgaver end transport*

1. Transportørens ansvar er efter disse bestemmelser begrænset til SDR 8,33 pr. kg bruttovægt af den del af godset, som er bortkommet, forringet eller beskadiget.
2. Transportørens ansvar er endvidere begrænset til SDR 50.000 for hver opgave og totalt til SDR 500.000 for én og samme hændelse.
3. Skadet på gods erstattes med et beløb, der højst svarer til værdiforringelsen.

*29. Ejendomsret til godset*

Har transportøren erstattet godset fuldt ud, så overgår ejendomsretten til godset til transportøren.

*30. Panteret*

1. Transportøren har tilbageholdelsesret og panteret i gods, som er under transportørens kontrol, dels for alle på godset hvilende omkostninger – vederlag og lagerleje iberegnet – dels for samtlige af transportørens øvrige fordringer på ordregiveren.
2. Bortkommer eller ødelægges godset, har transportøren tilsvarende ret til erstatningsbeløb fra forsikringsselskabet eller andre.
3. Betales transportørens forfaldne fordringer ikke, er transportøren berettiget til, på betryggende måde, at lade sælge så meget af godset, at transportørens samlede fordringer inklusive omkostninger dækkes. Transportøren skal så vidt muligt i god tid underrette ordregiveren om de skridt, transportøren agter at foretage med henblik på salg af godset.

*31. Reklamation og søgsmål*

31.1. Transport

1. Reklamationer til transportøren skal afgives uden ugrundet ophold.
2. Ved synlig bortkomst, forringelse eller beskadigelse af gods, skal modtageren reklamere straks ved modtagelsen af godset, og ved ikke-synlig bortkomst, forringelse eller beskadigelse af gods senest 7 dage fra datoen for godsets levering, søn- og helligdage i medregnet. Indsigelsen skal ske skriftligt, hvis bortkomsten, forringelsen eller beskadigelsen ikke var synlig.

Hvis en sådan reklamation ikke er afgivet, har ordregiveren fortabt sine rettigheder.

Erstatning for forsinket aflevering skal kun betales, hvis modtageren inden 21 dage efter den dag, da godset blev stillet til rådighed, skriftligt har meddelt transportøren, at han vil påberåbe sig forsinkelsen, søn- og helligdage ikke medregnet.

31.2. Oplagring og øvrige ydelser

Ved synlige forringelser, skader eller forsinkelse, som forekommer ved oplagring og øvrige tjenester, skal indsigelse fremsættes straks, og ellers inden for 7 dage regnet fra det tidspunkt, hvor ordregiveren fik kendskab til, eller burde have fået kendskab til de omstændigheder, som kunne begrunde ansvar for transportøren, søn- og helligdage ikke medregnet. Hvis ikke sådan indsigelse fremsættes, går indsigelsen tabt.

*32. Søgsmål*

32.1. Transport

Søgsmål mod transportøren skal anlægges inden for et år. Ellers er kravet tabt.

Fristen løber:

1. Ved forringelse, beskadigelse eller forsinkelse af gods fra den dag, da godset blev leveret til modtageren.
2. Ved bortkomst af gods 30 dage efter aftalt leveringsdato eller, hvor ingen afleveringsfrist er aftalt 60 dage efter, transportøren overtog godset til transport,
3. I andre tilfælde 3 måneder efter fragtaftalens indgåelse.

32.2. Oplagring og øvrige ydelser

Ved bortkomst, forringelse, skade eller forsinkelse, som forekommer ved oplagring eller øvrige ydelser, skal søgsmål anlægges inden for et år fra den berettigede fik kendskab til eller burde have haft kendskab til de omstændigheder, som kunne medføre et ansvar for transportøren, dog senest et år efter opgavens udførelse, medmindre andet følger af garanti eller lignende tilsikring.

*33. Tvister, lovvalg og værneting*

Enhver tvist, som måtte opstå i forbindelse med aftalen, som ikke kan løses i mindelighed mellem parterne, skal afgøres efter dansk ret ved retten i den retskreds, hvor transportøren har sit hovedkontor.